**יונתן ורמולן** (בהולנדית: **Jonatan Vermeulen**,‏ 22 ביולי 1971 - 28 בדצמבר 2000) היה בן למשפחה של נוצרים אוהבי ישראל מהולנד, התפרסם בעודו ילד בן 4, כאשר תמונתו כשהוא נוטע עץ התנוססה על כרזה של קק"ל, וכשנהרג כלוחם משמר הגבול בתחילתה של האינתיפאדה השנייה.

קורותיו
-------

יונתן ורמולן נולד באטן לר שבדרום הולנד. הוריו הילטיה ומחיל עלו לארץ בשנת 1972, והתיישבו במושב השיתופי נס עמים המאכלס תושבים ומתנדבים נוצרים אוהבי ישראל. כעבור מספר שנים עבר עם הוריו אחותו נעמי ואחיו יורם לנהריה שם התגוררו 10 שנים נוספות. בשנת 1975, בהיותו בן ארבע, צולם כשהוא נוטע עץ. מאז, ובמשך הרבה שנים, שימשה התמונה ככרזת הפרסום של קק"ל, הקוראת ליהודי התפוצות להשתתף במפעל הייעור בארץ.

בהיותו בגיל 18, בעוד חבריו התגייסו לצה"ל, הוא עזב להולנד לעבוד עם דודו. בתחילת מלחמת המפרץ חזר לישראל והתעקש להתגייס לצה"ל. בשנת 1993 גויס לצה"ל ושירת כלוחם בחיל השריון (מסלול פיקודי). באותה שנה עזבו הוריו את הארץ וורמולן התגורר ביחד עם חבריו, במושב אשרת, בקיבוץ חניתה, במושב לפידות ולבסוף במושב בן שמן עם חברתו איה. עם שחרורו מצה"ל הצטרף כלוחם לימ"מ ולאחר מכן שירת כחבלן במשמר הגבול בעזה. החל בתהליך גיור.

ב-28 בדצמבר 2000 נהרג יחד עם קצין הגששים גד מרשה מפיצוץ ליד גדר המערכת סביב רצועת עזה, בשטח ישראל ובקרבת מעבר סופה שבין ישראל לרצועת עזה, בשעה שעסקו בפירוק מטען חבלה אחר.

בהלווייתו אמר אביו: "מבחינתנו, ישראל היא ארץ קדושה. תמיד הרגשנו קשר מיוחד אליה, ואחרי מה שקרה, יש לנו קשר דם איתה, שלעולם לא יינתק. אנחנו מאוד גאים ביונתן. בזמנו עברנו לחיות בישראל כדי לכפר על העוולות שעשו הנוצרים ליהודים, ועכשיו יונתן נהרג בישראל למען השלום שבין היהודים לערבים." יונתן נקבר בבית הקברות של קיבוץ חניתה.

הריגתו של השוטר יליד הולנד זכתה לחשיפה מרובה בהולנד. ארבע שנים אחרי מותו, בשנת 2004, שידרה רשת EO תוכנית תיעודית על קורות השוטר ומשפחתו בישראל ובהולנד.

מצפור יונתן ורמולן ליד צומת סעד

מצפור וחניון ורמולן
-------------------

בדצמבר 2004 הוקמו **מצפור ורמולן** על ידי חבריו ליחידה לזכרו. המצפור ו**חניון ורמולן** הסמוך נמצאים בחורשת סעד בסמוך לצומת סעד. המצפור משקיף על עזה ובכלל זה על המקום ליד גדר המערכת בו נהרג ורמולן. המצפור גם משקיף על שדות חיטה ולידו כלניות רבות.

קישורים חיצוניים
----------------

* קורות החיים של יונתן ורמולן, באתר "יזכור" של משרד הביטחון
* הקמת מצפור ע"ש יונתן ורמולן, באתר משטרת ישראל (כולל תמונה)
* אמיר פלג, שלום לך עזה, באתר ynet, 23 בינואר 2005, חניון ורמולן+תמונת הילד הנוטע
* סרטון הנצחה על יונתן ומשפחתו וסרטון נוסף בערוץ יוטיוב.

הערות שוליים
------------

1. ↑   (הקישור אינו פעיל, 24 במרץ 2023)
2. ↑  י. קוימן, אלוהיך, אלוהיי, אלוהינו, מגזין אופבאו, 9 בפברואר 2013
3. ↑  Juup Sobelman: Jonatan had geen kans. Aleh. Tel Aviv: Irgoen Olei Holland
4. ↑   POLICE SAPPERS FROM ABROAD PLANT TREES IN MEMORY OF JONATAN VERMEULEN
ג'רוזלם פוסט
 NOVEMBER 29, 2016
5. ↑  מערכת וואלה! NEWS‏, 35518 הוריו של החבלן ההרוג: "אחרי מה שקרה, יש לנו קשר דם עם ישראל" , באתר וואלה!‏, 31 בדצמבר 2000
6. ↑  א. פולק, יונתן הרגיש ישראלי, "טראוו" עיתון הולנדי יומי כלל-ארצי, 30 בדצמבר 2000
7. ↑  מערכת חו"ל, שני הרוגים בפיגועים בישראל, רפורמתוריס דחבלאד עיתון הולנדי יומי כלל-ארצי, 29 בדצמבר 2000
8. ↑   יונתן אני מתגעגע], תוכנית של רשות השידור EO
9. ↑  רונית סבירסקי, קק"ל, שלח לי שקט: המצפורים היפים ביותר בדרום הארץ, באתר ynet, 23 ביוני 2010
10. ↑  דובי זכאי, מטוללות חינניות: פסטיבל אדום וטיולי כלניות, באתר nrg‏, 6 בפברואר 2014
11. ↑  דובי זכאי, הצבא האדום: בעקבות הכלניות, באתר nrg‏, 2 בפברואר 2012